Mogens Nørgård Pedersen (KD), 2004-11-23:
Det har jo efterhånden været en lang debat, og der er blevet sagt meget, men det skal selvfølgelig ikke afholde mig fra at holde min ordførertale.
Globaliseringen kan vi ikke holde tilbage, og det skal vi heller ikke.
Vi er af den samme opfattelse som andre, selv regeringen, nemlig at den er en udfordring og giver nye muligheder.
Men det er selvfølgelig klart, at for de familier, der bliver ramt af arbejdsløshed på grund af globalisering eller outsourcing, er det selvfølgelig en alvorlig sag, og derfor må vi selvfølgelig også tage hånd om deres arbejdssituation.
De fleste af partierne i Folketinget er enige om, at uddannelse og forskning er nogle af de ting, som kan være med til at give beskæftigelsen et løft, og det er vi også fuldstændig enige i.
Derimod er vi ikke enige i, at skattestoppet og skattelettelsen har haft den store effekt på arbejdsløsheden.
Vi er også af den opfattelse, at det øgede forbrug – hvilket tidligere ordførere har nævnt – fortrinsvis er gået ud af landet, og derved har det ikke gavnet den indenlandske eller nationale beskæftigelse væsentligt.
Nu vi er ved det der med ud og ind af landet, så er det jo noget underligt noget, for ofte lyder det, at de dårlige påvirkninger kommer udefra, men når der er fremgang, så er det, fordi regeringen gør noget, der er godt, og noget, der virkelig flytter noget.
Der er selvfølgelig en sammenhæng imellem påvirkninger udefra og så de tiltag, der gøres af regeringen og Folketinget i øvrigt, men det er dog sjovt, at alt dårligt kommer udefra og alt godt kommer indefra.
Vi tror selvfølgelig, at påvirkninger udefra også kan være med til at hæve beskæftigelsen, og det vil vi selvfølgelig glæde os over, men vi vil ikke sidde med hænderne i skødet og vente på, at de kommer.
Og derfor er vi også i forbindelse med vores finanslovudspil kommet med en række forslag, som alt andet lige vil øge beskæftigelsen.
Jeg skal lade være med at komme ind på dem her, for jeg synes egentlig, at debatten har kørt i lang nok tid, men blot for at nævne det, så har vi tiltag for omkring 2,5 mia. kr., og det vil dog trods alt være med til at løfte beskæftigelsen på forskellige områder.
Der er en ting, som jeg afslutningsvis skal kommentere, og det er, fordi det irriterer mig lidt.
Man sidder jo i salen mange gange som ordfører for både det ene og det andet, og nu har miljødebatten igen holdt sit indtog her i forbindelse med debatten om arbejdsløshed, og det er noget underligt noget.
Jeg erkender, at vi Kristendemokrater selv er en del af vandmiljøplan III, og det er vi faktisk glade ved og stolte over, fordi vi synes, det er en god vandmiljøplan.
Jeg har endnu aldrig hørt, at regeringen eller vi forligspartier har skullet forklare noget om, hvor mange arbejdsløse der bliver på grund af den miljøplan, der er vedtaget, men oppositionen skal til uendelighed beskyldes for, at deres forslag tog så og så mange arbejdspladser.
Det er dog en mærkelig måde at debattere på, og jeg synes, at vi skal holde op med det.
Fakta omkring vandmiljøplan III er jo, at forhandlingerne var kørt fuldstændig i stå, og den daværende miljøminister kunne ikke trække dem i gang, og så var der nogle oppositionspartier, os selv inkluderet, der satte os ned og udarbejdede en plan, en laveste fællesnævner, hvor enderne var bøjet imod hinanden, og det satte skub i forhandlingerne.
Og så skal man efterfølgende klandres for nogle tal og forslag og indspil i forbindelse med nogle forhandlinger, som aldrig er blevet til noget.
Det synes jeg er utilstedeligt.